
A fölötte hírneves, Szent Eufémia nagyvértanúnő emléke.
A kedd esti alkonyati zsolozsmán
„Uram, tehozzád...” után
2. hang. Minta: Midőn...
A * tiltott fáról levett eledel * az Édenkertben egykor * az ősszülőkre keserű következménnyel járt * és halált hozott a halandók egész nemére, ** ám most * az isteni Kereszt révén visszatértünk * a szeplőtelen életre * és a boldog vég várására. * Ennek fölmagasztalása alkalmából *’ énekeljük a rajta fölmagasztalt és a világot magával fölemelő Urunkat!
Üdvözítőnk! * Válladra vetted az eltévedt bárányt, * és Atyádhoz vitted * tiszteletreméltó és életadó kereszted révén, * s az angyalok sorába állítottad a Szentlélekben. **  Fát * állítottál a fa helyett, Krisztus, * és azt ma híven fölmagasztaljuk, * téged pedig, kit fölmagasztaltak rá, * s ki fölemeltél magaddal minket is, *’ téged dicsőítünk!
Álljunk * Isten házában, ó hívek, * Istennek tetsző tettekkel ékeskedve! * Szemléljük a Koponyák hegyét megtisztult elmével, ** és mi, * emberek, az angyalokkal együtt * nézzük a fölemelt, legszentebb fát, * melyen Krisztus Isten önként kitárta karját, * megfogott és magával vitt mindenkit, *’ és az égbe emelt minket.
4. hang. Minta: Mint a vértanúk...
A szüzesség szépségével * és a vértanúság vérével tündökölt a te lelked, dicsőséges vértanúnő! * Eljegyezted magadat Alkotódnak, aki sértetlenül megőrzött téged, * és valóban mindörökké * az ő környezetében örvendezel, * az arkangyalok seregével, * az angyalok, apostolok, próféták és vértanúk karaival, *’ szerfölött hírneves!
Kegyetlenül kerékbe törtek, * tűzzel, vízzel és vadállatokkal küzdöttél, * azonban elmédet megerősítette a Szentlélek, * és a sötétség fejedelmét véred áradatába fojtottad. * Eljutottál a szellemi lakodalmas házba, * mint mennyasszony a vőlegényéhez, ó Szűz, *’ végigharcolva a viadalt. 
Haláloddal vérpatakot fakasztottál, mely örökké buzog, * az Úr dicséretére, vértanúnő, * és a híveket termékenyen megöntözted, * s elméjükben megvilágosítottad, * a hit ellenségeit pedig beléfojtottad. * Szent köteléket bíztak reád, * mellyel mindörökre őrzöd *’ és erősíted az Egyház tanítását.
Dicsőség... 6. hang
Erényekkel ékesített, világos elméjű, * napkeleten föltűnő fényes hajnalcsillag, * ki a hívek szívét kenettel árasztod el, * a Szentlélek erejével * zsinatra gyűjtötted össze a szent atyákat, dicsőséges Eufémia, * szüntelenül esedezzél érettünk az Úrhoz, *’ hogy üdvözítse a mi lelkünket!
Most és…
Ma a világ négy égtáját megszenteli * a te fölmagasztalt kereszted négy ága, * Krisztus Istenünk! * Vele együtt fölemelkedik igazhitű vezetőink hatalma, * általa megsemmisítik a szorongató gonosz hatalmát. * Nagy vagy, Urunk, és csodálatos vagy műveidben, *’ dicsőség néked!

Előverses sztihirák
6. hang
Elviselted a pofonokat s a megfeszítést, * és a gyalázkodást, Hosszantűrő, * mert azt akartad, hogy mindenki megszabaduljon a csábító kezéből, * egyetlen Életadó, *’ Nagykegyelmű és Emberszerető! 
Elővers: Magasztaljátok a mi Urunkat, Istenünket, és boruljatok le lába zsámolya előtt, mert ő szent!
Tisztelem, jóságos Üdvözítőnk, * a te keresztedet, * a szögeket és a lándzsát, * melyekkel mindenkit megszabadítottál az enyészettől, * egyetlen Életadó, * mindnyájunk jótevője, *’ emberszerető Üdvözítőnk!
Elővers: Isten a mi Királyunk öröktől fogva, szabadulást szerzett a föld közepette.
Keresztre szögeztek téged érettem, * végtelenül jóságos Üdvözítőm, * megvertek, gyalázattal illettek, Megváltóm, * ecettel itattak, és lándzsával átdöftek, *’ ó Bűntelen, s mindezt eltűrted!
Dicsőség... 8. hang
Magasztalja minden nyelv * a minden dicséretre méltó Eufémiát, * minden fiatal és minden más korúak, ifjak és leányok, * koszorúzzuk meg dicsőítő versekkel * Krisztus szűz vértanúját! * Ő szabályszerűen és férfias bátorsággal küzdött, * a női gyöngeségre rácáfolt, * bajnoki küzdelmével a zsarnok ellenséget leterítette, * égi és isteni erővel volt fölékesítve, * és kéri az isteni Jegyest, *’ hogy adja meg nekünk a nagy irgalmat!
Most és… 
A te tiszteletreméltó kereszted előtt, * amelyet egykor Mózes előre ábrázolt, * mikor Amalekot megverte és megfutamította, * s amelyről Dávid énekében azt parancsolta, hogy hódoljunk előtte, * mert az Úr lábainak zsámolya; * ma mi, bűnösök, leborulunk, * és méltatlan ajkainkkal csókoljuk, * mert te arra méltattad, Krisztus Isten, * hogy reáfeszítsenek. * Azért téged magasztalva így kiáltunk föl: * Méltass minket, Urunk, *’ a megtért gonosztevővel a te Országodra!

.Tropár(ok)
4. hang. Minta: Elcsodálkozott József…
A te báránykád, Eufémia * fennszóval kiált föl hozzád, Jézusom: * „Téged sóvároglak, Jegyesem, * téged keresve harcolok; * keresztre feszíttetem * és eltemetkezem veled a te keresztséged által; * szenvedek érted, hogy veled uralkodhassam, * meghalok érted, hogy benned éljek! * Fogadj el tehát szeplőtelen áldozat gyanánt, * ki szeretettel áldozom föl magamat tenéked!” * Az ő könyörgései által *’ üdvözítsd a mi lelkünket, mint irgalmas!
Dicsőség... most és... 1. hang
	Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel őrizd meg a te népedet!
